༠༠༠༠༠བརྡ་ཡིག༥༧ཟབ་གསང་མཁའ་འགྲོའི་སྙིང་ཐིག་ལས༔དམ་ཅན་རྡོ་རྗེ་ལེགས་པའི་སྲོག་དབང་ཡིད་བཞིན་དབང་རྒྱལ་བཞུགས༔
༠༠༠༠བརྡ་ཡིག༥༨ན་མོ་གུ་རུ་པདྨ་ཀ་ར་ཡེ༔༠༠༠༠བརྡ་ཡིག༥༨དམ་ཅན་སྒྲུབ་པའི་སྔ་ཐོག་ཏུ༔སྲོག་དབང་ཟབ་མོ་བསྐུར་བ་གནད༔དེ་ལ་དང་པོ་དབང་གི་ཆས༔ཁྲུས་ཆུ་དམ་ཆུ་གཏོར་མ་དང་༔ཙཀླི་ལ་སོགས་བཀོད་བྱས་ནས༔སྒྲུབ་ལུགས་ལྟ་བུར་གཞུང་བསྲང་བསྒྲུབ༔དེ་ནས་རང་ཉིད་ཡི་དམ་ལྷའི༔བསྐྱེད་རིམ་གསལ་ཏེ་སློབ་བུ་ལ༔ཁྲུས་བྱ་བགེགས་བསྐྲད་སྲུང་འཁོར་བསྒོམ༔དེ་ནས་སྐྱབས་སེམས་མཎྜལ་མཐར༔ཀྱཻ༔རིགས་བརྒྱའི་ཁྱབ་བདག་བླ་མ་མཆོག༔ཁྱེད་ལ་སྐྱབས་མཆི་སྡིག་པ་བཤགས༔བཀའ་སྲུང་རྡོ་རྗེ་ལེགས་པ་ཡི༔སྲོག་དབང་བདག་ལ་བསྐུར་དུ་གསོལ༔དེ་ནས་བླ་མས༔ཀྱཻ་ཧོ་སྐལ་ལྡན་སློབ་བུ་རྣམས༔བསྟན་སྲུང་ཆེན་པོ་བསྒྲུབ་ནས་སུ༔བསྟན་པའི་དགྲ་བོ་སྒྲོལ་བྱེད་ན༔སྲོག་དབང་ཟབ་མོ་བསྐུར་བར་བྱ༔དེ་ནས་ཡང་སློབ་མས༔ཀྱཻ་ཧོ༔ཁྱབ་བདག་འཁོར་ལོའི་མགོན་པོ་དགོངས༔སྲོག་དབང་ཟབ་མོ་ཐོབ་ནས་སླར༔བཀའ་སྲུང་གཉན་པོ་མཆོད་གསོལ་ཞིང་༔བསྟན་དགྲ་འདུལ་བའི་ལས་བརྩོན་བྱ༔དེ་ནས་མ་ཧཱ་ཤུ་ནྱ་ཏྭཱས་སྦྱངས༔ཡི་དམ་ལྷར་གསལ་ཏེ་སྤྱན་དྲངས་ལ་བསྟིམ༔དེ་ནས་རྡོ་རྗེ་ལེགས་པའི་སྤྱན་འདྲེན་གྱིས་སྤྱན་དྲངས་ཏེ་མདུན་དུ་རྡོ་རྗེ་ལེགས་པ་བཞུགས་པར་བསམ༔དམ་ཆུ་ལ་རྒྱལ་བ་སྲས་དང་བཅས་པའི་དམ་ཚིག་གི་བདུད་རྩི་ཐིམ་པར་བསམ༔ས་མ་ཡ༔ཞེས་ལན་གསུམ་དུ་བརྗོད་དོ༔ཀྱཻ༔རྡོ་རྗེ་ལེགས་པ་དགོངས་སུ་གསོལ༔སྐལ་ལྡན་སློབ་མ་དགོངས་སུ་གསོལ༔ཁྱེད་གཉིས་ཇི་སྲིད་འཚོ་ཡི་བར༔སྐད་ཅིག་ཙམ་ཡང་འབྲལ་མ་བྱེད༔དམ་ཚིག་ཡིན་ནོ་དམ་མ་ཉམས༔དམ་ཅན་རྡོ་རྗེ་ལེགས་པ་ཡི༔སྐུ་གསུང་ཐུགས་ཡོན་ཕྲིན་ལས་དབང་༔སློབ་མ་ཁྱོད་ལ་ཐོབ་པར་ཤོག༔ཡང་སློབ་མ་ལ་མནའ་ཆུ་སྦྱིན་པ་ནི༔ཀྱཻ༔སྐལ་ལྡན་རིགས་ཀྱི་བུ་ཁྱོད་ཀྱིས༔བཀའ་སྲུང་རྡོ་རྗེ་ལེགས་པ་ཉིད༔བསྙེན་སྒྲུབ་གསོལ་མཆོད་ལ་བརྩོན་མཛོད༔དམ་ཅན་རྡོ་རྗེ་ལེགས་པ་ཁྱོད༔སློབ་མ་འདི་དང་དབྱེར་མེད་པར༔བཞུགས་ནས་ཕྲིན་ལས་རབ་འབྱམས་སྒྲུབས༔གཉིས་ཀས་མནའ་བོར་བར་བསམ་ལ༔ས་མ་ཡ༔ན་ར་ཀན༔ཅེས་བསྐྱལ་བཅུག་སྟེ༔ཧོཿའདི་ནི་དམ་ཚིག་མནའ་ཡི་ཆུ༔མི་དང་ལྷ་ཡི་ལྕེ་ལ་བཞག༔ང་ཡིས་བསྒོ་བའི་ཚིག་དེ་དག༔བསྒྲུབ་ན་འཚེང་སྟེ་འདའ་ན་མནར༔ས་མ་ཡ༔ན་ར་ཀན༔ཅེས་བསྐྱལ་བཅུག་སྟེ་ལྕེ་ལ་བཞག༔ལུས་ལ་བྲན་ནོ༔བདུད་རྩི་དེ་སྙིང་གི་དཀྱིལ་དུ་སོང་ནས་ཐིག་ལེ་ཁ་དོག་ལྔ་ལྡན་དུ་གྱུར་པས་ལུས་ཐམས་ཅད་ཁྱབ་ནས་དམ་ཚིག་གཉན་པོའི་སྲོག་ཐོབ་པར་བསམ༔དེ་ནས་དམ་ཅན་གྱི་སྐུ་གཏད་ལ༔ཧཱུྃ༔དཀོན་མཆོག་རྩ་གསུམ་བདེན་པ་དང་༔གསང་སྔགས་ཟབ་མོའི་རྟེན་འབྲེལ་གྱིས༔དམ་ཅན་རྡོར་ལེགས་འཁོར་བཅས་ཀུན༔མི་འདིའི་མདུན་སར་མཆིས་གྱུར་ནས༔རྟག་ཏུ་ཕྲིན་ལས་སྒྲུབ་པར་ཤོག༔རྡོ་རྗེ་ལེགས་པ་འཁོར་བཅས་ཀྱི༔སྐུ་ལ་དབང་བསྒྱུར་དབང་ཐོབ་ཤོག༔རྩ་སྔགས༔ཀཱ་ཡ་ཨ་བྷི་ཥིཉྩ་ཨོོཾ༔དེ་ནས་སྔགས་འཁོར་གཏད་ལ༔ཧཱུྃ༔དཀོན་མཆོག་རྩ་གསུམ་བདེན་པ་དང་༔གསང་སྔགས་ཟབ་མོའི་རྟེན་འབྲེལ་གྱིས༔དམ་ཅན་རྡོར་ལེགས་འཁོར་བཅས་ཀུན༔མི་འདིའི་མདུན་སར་མཆིས་གྱུར་ནས༔རྟག་ཏུ་ཕྲིན་ལས་སྒྲུབ་པར་ཤོག༔རྡོ་རྗེ་ལེགས་པ་འཁོར་བཅས་ཀྱི༔གསུང་ལ་དབང་བསྒྱུར་དབང་ཐོབ་ཤོག༔རྩ་སྔགས༔ཝཱཀ་ཨ་བྷི་ཥིཉྩ་ཨཱཿདེ་ནས་རྡོ་རྗེ་ཐོགས་ལ༔ཧཱུྃ༔དཀོན་མཆོག་རྩ་གསུམ་བདེན་པ་དང་༔གསང་སྔགས་ཟབ་མོའི་རྟེན་འབྲེལ་གྱིས༔དམ་ཅན་རྡོར་ལེགས་འཁོར་བཅས་ཀུན༔མི་འདིའི་མདུན་སར་མཆིས་གྱུར་ནས༔རྟག་ཏུ་ཕྲིན་ལས་སྒྲུབ་པར་ཤོག༔དམ་ཅན་རྡོ་རྗེ་ལེགས་པ་འཁོར་བཅས་ཀྱི༔གསུང་ལ་དབང་བསྒྱུར་དབང་ཐོབ་ཤོག༔རྩ་སྔགས༔ཙིཏྟ་ཨ་བྷི་ཥིཉྩ་ཧཱུྃ༔དེ་ནས་གཏོར་མ་གཏད་ལ༔གཏོར་མ་ལྷར་གསལ་བ་སློབ་མའི་ལག་ཏུ་གཏད་པ་ཙམ་གྱིས་ཇི་སྲིད་འཚོའི་བར་དུ་རྡོ་རྗེ་ལེགས་པ་དང་སྐད་ཅིག་ཙམ་ཡང་འབྲལ་བ་མེད་པར་བསམ་ལ༔ཧཱུྃ༔ལྷ་དང་གཏོར་མ་གཉིས་མེད་འདི༔སྐལ་ལྡན་ཁྱོད་ལ་གཏད་པ་ཡིས༔ཁྱོད་ཀྱི་མདུན་སར་བཀའ་སྲུང་མཆོག༔སྐད་ཅིག་མི་འབྲལ་འགྲོགས་པ་ཡིས༔ཕྲིན་ལས་རབ་འབྱམས་ཡོངས་གྲུབ་ཤོག༔རྩ་སྔགས༔སརྦ་ཨ་བྷི་ཥིཉྩ་ཨཱཿཞེས་མི་དེ་ཡི་མདུན་སར་ལུས་དང་གྲིབ་མ་ལྟ་བུར་དམ་ཅན་རྡོ་རྗེ་ལེགས་པ་འཁོར་དང་བཅས་པ་གནས་ཤིང་བརྟན་པར་བསམ༔དེ་ནས་ཏྲཱིཿཡིག་གཏད་ལ༔ཧཱུྃ༔ཏྲཱིཿནི་རྡོ་རྗེ་ལེགས་པ་ཡི༔སྲོག་གི་སྙིང་པོ་བཅུད་དྲིལ་བ༔སྐལ་ལྡན་ཁྱོད་ལ་གཏད་པ་ཡིས༔སྲོག་ལ་དབང་བསྒྱུར་དབང་ཐོབ་ཤོག༔རྩ་སྔགས༔ཙིཏྟ་ཨ་བྷི་ཥིཉྩ་ཧཱུྃ༔དེ་ནས་བསྒྲལ་ཆས་ཐོགས་ལ༔ཧཱུྃ༔མཚོན་ཆ་ཐུན་ཟོར་སྣ་ཚོགས་པ༔རྡོ་རྗེ་ལེགས་པའི་མཐུ་ལས་བྱུང༔སྐལ་ལྡན་ཁྱོད་ལ་གཏད་པ་ཡིས༔དགྲ་བགེགས་མ་ལུས་བསྒྲལ་བ་ཡི༔ཕྲིན་ལས་ཐོགས་མེད་དབང་ཐོབ་ཤོག༔རྩ་སྔགས༔སརྦ་ཀརྨ་ཨ་བྷི་ཥིཉྩ་ཧཱུྃ༔དེ་ནས་གཏོར་མ་ལྷར་གསལ་བ་སློབ་མའི་སྤྱི་བོ་ནས་ཐིམ་པས་ཡིད་ལ་དྲན་པ་ཙམ་གྱིས་དམ་ཅན་རྡོ་རྗེ་ལེགས་པས་ཕྲིན་ལས་ཐམས་ཅད་མངོན་སུམ་དུ་བསྒྲུབ་པར་བསམ༔ཧཱུྃ༔བསྐྱེད་པའི་ལྷ་ཞུ་སློབ་མར་ཐིམ༔དྲན་ཅིང་དམིགས་པའི་སྲུང་མ་ཆེར༔གྱུར་ནས་དགྲ་བོའི་སྲོག་ལེན་པའི༔ཕྲིན་ལས་ཐོགས་མེད་དབང་ཐོབ་ཤོག༔རྩ་སྔགས༔སརྦ་ཨ་བྷི་ཥིཉྩ་ཧཱུྃ༔དེ་ནས་ཧོམ་དང་སཱཙྪ་ཐོགས་ལ༔ཧཱུྃ༔དྲག་པོའི་ཞལ་གྱི་ཧོམ་ཁུང་དུ༔བསྟན་དགྲ་བསྟབ་པའི་དབང་ཐོབ་ཤོག༔འཆི་བདག་གཤིན་རྗེའི་ལྟོ་བ་རུ༔དགྲ་རྣམས་གནོན་པའི་དབང་ཐོབ་ཤོག༔རྩ་སྔགས༔སརྦ་ཀརྨ་ཨ་བྷི་ཥིཉྩ་ཧཱུྃ༔དེ་ནས་འཁོར་ལོ་རྩིབ་བརྒྱད་ཐོགས་ལ༔ཧཱུྃ༔གནམ་ལྕགས་འཁོར་ལོ་འདི་གཏད་པས༔བསྟན་དགྲ་སྡེ་དང་བཅས་པ་རྣམས༔འཁོར་ལོ་འབར་བའི་རྩིབས་ལ་བསྐྱོན༔རྗེས་མེད་བརླག་པའི་དབང་ཐོབ་ཤོག༔རྩ་སྔགས༔ཙཀྲ་ཨ་བྷི་ཥིཉྩ་ཧཱུྃ༔དེ་ནས་སྲོག་འཁོར་གཏད་ལ༔ཧཱུྃ༔དམ་ཅན་གཉན་པོའི་སྲོག་འཁོར་འདི༔སྐལ་ལྡན་ཁྱོད་ལ་གཏད་པ་ཡིས༔བསྙེན་སྒྲུབ་ལས་སྦྱོར་དབང་ཐོབ་ཅིང་༔དོན་གཉིས་མཐའ་རུ་ཕྱིན་པར་ཤོག༔རྩ་སྔགས༔སརྦ་ཀརྨ་ཨ་བྷི་ཥིཉྩ་ཧཱུྃ༔དབང་འདི་ཐོབ་ནས་བསྙེན་སྒྲུབ་ན༔ཕྲིན་ལས་རབ་འབྱམས་ངེས་པར་འགྲུབ༔ཕྱི་ནང་བར་ཆད་ཐམས་ཅད་སེལ༔མཐུ་དང་གྲགས་པའི་དཔལ་ཐོབ་འགྱུར༔བཀའ་སྲུང་ཁྱབ་འཇུག་ཆེན་པོས་སྲུངས༔དམ་ཉམས་ལག་ཏུ་མ་བཏང་ཞིག༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གསང་རྒྱ༔བརྡ་ཐིམ༔ཞེས་པ་འདི་ཡང་ཁྲག་འཐུང་བདུད་འཇོམས་རྡོ་རྗེས་གསེར་སྨད་རྔ་ལ་སྟག་རྩེའི་གཡས་ལོགས་རྡོ་རྗེ་བྲག་ནས་བཏོན་ཏེ་མི་ལོ་ཉེར་ལྔའི་བར་དུ་བཀའ་རྒྱ་བྱས་མཐར་ཨོ་རྒྱན་རྡོ་རྗེས་ནན་དུ་བསྐུལ་ངོར་གཏན་ལ་ཕབ་པའོ།།དགེའོ།།དགེའོ།།དགེའོ།།སརྦ་མངྒ་ལཾ།།